[{"text_idx": "#000000", "text": "Cymru 2015: Llwyddiant neu fethiant?"}, {"text_idx": "#000002", "text": "Roedd gan Cymru restr faith o anfiadau cyn dechrau'r gystadleuaeth. Ydy hyn yn adlewyrchiad o lwyddiant neu fethiant ti\u0302m Warren Gatland?"}, {"text_idx": "#000005", "text": "Fe ddaeth taith anhygoel Cymru yng Nghwpan y Byd 2015 i ben yn Twickenham. Ond yn anffodus, yn rownd yr wyth ola' oedd hi ac nid yn y rownd derfynol."}, {"text_idx": "#000006", "text": "Roedd 'na siom amlwg ymhlith y chwaraewyr, hyfforddwyr a'r cefnogwyr, ond roedd 'na deimlad o falchder anferth hefyd ar o\u0302l ymdrech arwrol arall."}, {"text_idx": "#000007", "text": "Mewn cystadleuaeth gofiadwy - y gorau eioed o ran safon y rygbi drwyddi draw - fe fydd tair ge\u0302m Cymru yn Twickenham yn aros yn hir yn y cof."}, {"text_idx": "#000009", "text": "Y ge\u0302m yn erbyn Lloegr oedd uchafbwynt Cymru - ge\u0302m ddangosodd dyfnder cymeriad a'r hunan-gred fod ganddyn nhw'r gallu i gipio buddugoliaeth beth bynnag y pwysau maen nhw'n wynebu."}, {"text_idx": "#000010", "text": "Yn anffodus doedd yr elfennau hynny ddim cweit yn ddigon yn erbyn Awstralia yn y ge\u0302m ddi-gais orau erioed. Ac yn y pen draw, efallai mai anallu Cymru i sgori cais yn erbyn tri dyn ar ddeg y Wallabies oedd yn allweddol i beidio mynd ymhellach nag y gwnaethon nhw."}, {"text_idx": "#000012", "text": "Fe gododd y ge\u0302m yn erbyn De Affrica i lefel uwch eto o ran dwysder a brwydr gorfforol. Yn anffodus, syrthio ychydig yn brin o'r nod oedd yr un hen hanes gan adael teimlad bod Cymru'n gorfod gadael y llwyfan mawr heb wireddu'u potensial."}, {"text_idx": "#000013", "text": "Roedd y pedair gem dros y penwythnos yn hollol wych yn eu ffyrdd hollol wahanol a braf oedd gweld Cymru'n chwarae rhan flaenllaw."}, {"text_idx": "#000014", "text": "Fe ddangosodd Cwpan y Byd 2015 fod Cymru'n gallu dal eu tir gyda'r goreuon hyd yn oed ar o\u0302l colli cynifer o chwaraewyr allweddol."}, {"text_idx": "#000015", "text": "Disgrifiad o\u2019r llun, Bu'n rhaid i Gymru ymdopi heb chwaraewyr profiadol fel Leigh Halfpenny oherwydd anaf"}, {"text_idx": "#000017", "text": "O chwarae'n rheolaidd ym mhencampwriaeth hemisffer y de, mae Ariannin wedi ehangu'u gem i fynd gyda sylfaen draddodiadol y blaenwyr. Maen nhw wedi bod yn chwa o awyr iach a'r penllanw oedd record o fuddugoliaeth dros Iwerddon."}, {"text_idx": "#000018", "text": "Mae 'na ddwy wers arall wedi bod hefyd - buddugoliaeth Awstralia dros Loegr ac, yn fwy nodedig, perfformiad rhyfeddol Seland Newydd yn chwalu Ffrainc yn Stadiwm y Mileniwm."}, {"text_idx": "#000019", "text": "Cyflymder a chywirdeb ceisiau. Os all Cymru ddysgu'r gwersi hynny a'u hychwanegu at y sylfaeni mae Warren Gatland eisoes wedi'u gosod, efallai na fydd yn rhaid i ni barhau i fod yn gollwyr am lawer rhagor."}, {"text_idx": "#000020", "text": "Disgrifiad o\u2019r llun, Ariannin yn trechu Iwerddon. Mae hi wedi bod yn gystadleuaeth anodd i dimoedd hemisffer y gogledd"}, {"text_idx": "#000022", "text": "Prif StraeonYsgolion o Gymru wedi wynebu trafferthion yn DoverPublished10 awr yn o\u0302lPencampwriaeth y Chwe Gwlad: Yr Alban 22-34 CymruPublished12 awr yn o\u0302l'Rhesymol' i newid arwyddair 'byd gwyn' eisteddfodPublished23 awr yn o\u0302l"}, {"text_idx": "#000033", "text": "Gareth Ward: Yr angerdd a'r aberth tu o\u0302l fy nghoginio"}]